[pic] | EUROOPAN YHTEISÖJEN KOMISSIO |

Bryssel 10.7.2006

KOM(2006) 366 lopullinen

KOMISSION KERTOMUS

komission vuosikertomus takuurahaston tilanteesta ja hoidosta varainhoitovuonna 2005 {SEK(2006) 891}

SISÄLLYSLUETTELO

1. Oikeusperusta 3

2. Rahaston tilanne 31. joulukuuta 2005 3

2.1 Taloudellinen analyysi 3

2.2 Tilinpito 4

3. Rahaston rahoittaminen 5

3.1. Yleisestä talousarviosta varainhoitovuonna suoritetut maksut 5

3.2. Rahaston rahoitusomaisuuden sijoittamisesta saadut korot 6

3.3. Maksuvelvoitteensa laiminlyöneiltä velallisilta perityt suoritukset 7

4. Rahaston varojen käyttö 7

4.1. Viivästyneiden erien suorittaminen 7

4.2. EIP:n palkkio 7

1. OIKEUSPERUSTA

Neuvosto antoi 31. lokakuuta 1994 asetuksen (EY, Euratom) N:o 2728/94 (jäljempänä ’asetus’) takuurahaston (jäljempänä ’rahasto’) perustamisesta ulkosuhteisiin liittyville hankkeille. Jos lainansaaja laiminlyö yhteisön myöntämän tai takaaman lainan takaisinmaksun, laina maksetaan takaisin takuurahastosta (EYVL L 293, 12.11.1994, s. 1). Asetusta muutettiin 25. toukokuuta 1999 annetulla neuvoston asetuksella (EY, Euratom) N:o 1149/99 (EYVL L 139, 2.6.1999, s. 1) ja 22. joulukuuta 2004 annetulla neuvoston asetuksella (EY, Euratom) N:o 2273/2004 (EUVL L 396, 31.12.2004, s. 28) (jäljempänä ’muutettu asetus’).

Asetuksen 6 artiklan mukaisesti komissio antoi rahaston varainhoidon Euroopan investointipankin (EIP) hoidettavaksi yhteisön ja EIP:n 23. marraskuuta 1994 Brysselissä ja 25. marraskuuta 1994 Luxemburgissa allekirjoittaman yleissopimuksen mukaisesti (jäljempänä ’yleissopimus’).

Yleissopimuksen 8 artiklan 2 kohdassa määrätään, että EIP toimittaa komissiolle kunkin vuoden maaliskuun 1. päivään mennessä vuosikertomuksen rahaston tilanteesta ja sen hoidosta sekä rahaston edellisen vuoden tuloslaskelman (”taloudellinen tulos”) ja taseen (”rahaston taloudellinen tilanne”). Lisätietoja vuoden 2005 kertomuksesta löytyy komission yksiköiden valmisteluasiakirjan 2 jaksosta (jäljempänä ’liite’)[1].

Lisäksi muutetun asetuksen 7 artiklassa säädetään, että komissio toimittaa viimeistään seuraavan varainhoitovuoden 31. toukokuuta Euroopan parlamentille, neuvostolle ja tilintarkastustuomioistuimelle vuosikertomuksen rahaston tilanteesta ja sen hoidosta edellisenä varainhoitovuonna.

2. RAHASTON TILANNE 31. JOULUKUUTA 2005

2.1 Taloudellinen analyysi

Rahaston taloudellinen tilanne esitetään IFRS-standardien mukaisesti varainhoitovuoden 2005 lopussa. Rahaston varat olivat yhteensä 1 324 663 957,25 euroa (ks. liitteessä oleva 3 jakso: rahaston taloudellinen tilanne 31. joulukuuta 2005, EIP). Summaan sisältyvät seuraavat rahaston perustamisesta lähtien kertyneet määrät:

- talousarviomaksut rahastoon (2 672 274 500,00 euroa);

- päättyneiden varainhoitovuosien tulokset (523 763 636,64 euroa);

- myöhästyneet suoritukset yhteisön ulkopuolisilta mailta (575 673 913,77 euroa);

- EIP:lle suorittamatta olevat määrät (711 557,47 euroa);

- myöhässä olevista suorituksista perityt maksut vuodelta 2002 (5 090 662,91 euroa);

- IFRS-standardien soveltamisesta johtuva mukautus rahaston salkun arvon määrittämiseksi (46 981 944,72 euroa) (Ks. takuurahaston taseen vastattavissa oleva ”varaukset”, liitteessä oleva 3 jakso);

- vähennettynä takausmaksujen suorituksilla (477 860 856,19 euroa);

- rahaston ylijäämän palautukset talousarvioon (1 683 140 000,00 euroa);

- ja poikkeuksellinen palautus talousarvioon (338 831 402,07 euroa). Palautus tehtiin 10. tammikuuta 2005, ja sen määrä oli 9 prosenttia uusille jäsenvaltioille 1. toukokuuta 2004 myönnetyistä toimista jäljellä olevasta määrästä (Ks. rahastoasetuksen viimeisen muutoksen 1 jakso).

Siirtyvien erien vähentämisen jälkeen (725 117,47 euroa, josta 702 497,47 euroa oli hallintokuluja; EIP:lle maksettava palkkio) vähentämisen jälkeen rahaston varat olivat 31. joulukuuta 2005 yhteensä 1 323 938 839,78 euroa.

Asetuksen 3 artiklassa säädetään, että rahaston varojen on saavutettava tarkoituksenmukainen taso, ja tavoitesummaksi vahvistetaan 9 prosenttia kuhunkin toimenpiteeseen liittyvien yhteisön pääomasitoumusten kokonaismäärästä, johon lisätään maksamattomat erääntyneet korot.

Näin ollen yhteisön ulkopuolisille maille myönnettyjen luottojen ja lainatakausten määrä[2], johon lisätään maksamattomat erääntyneet korot, oli 31. joulukuuta 2005 yhteensä 13 680 125 069,70 euroa, josta 125 823 921,72 euroa oli maksamattomia erääntyneitä korkoja.

Muutetussa asetuksessa määritelty rahaston varojen (1 323 938 839,78 euroa) ja yhteisön pääomasitoumusten suhde oli 9,68 prosenttia. Koska suhde ylittää tavoitteeksi asetetun 9 prosenttia takausten kokonaismäärästä (noin 1 231,21 miljoonaa euroa), rahaston ylijäämä on palautettava Euroopan unionin yleiseen talousarvioon, kuten asetuksen 3 artiklan 3 kohdassa säädetään. Talousarvioon vuonna 2006 palautettava määrä on 92 730 000,00 euroa.

2.2 Tilinpito

Euroopan yhteisöt ovat sitoutuneet tekemään kirjanpitojärjestelmäänsä merkittäviä muutoksia laatiakseen tilinpäätöksensä vuodesta 2005 lähtien suoriteperusteisena. Nykyaikaistamisen yhteydessä komissio päätti tehdä tilinpäätöksensä noudattaen uusia IPSAS/IFRS-standardeihin perustuvia kirjanpitosääntöjä.

Näiden periaatteiden noudattamiseksi on laadittu rahaston konsolidoimaton tilinpäätös.

Rahaston konsolidoimattoman taseen loppusumma on 1 325 891 755,37 euroa. Lukuun sisältyvät rahaston kokonaisvarat sekä rahastosta katetut maksamattomat määrät, kertyneet viivästyskorot ja muut siirtovelat, jotta rahastolle voitaisiin vuoden lopussa laatia täydellinen tilinpäätös, joka konsolidoidaan EU:n konsolidoituun taseeseen (ks. yksityiskohtaiset tiedot liitteessä olevasta 4 jaksosta).

3. RAHASTON RAHOITTAMINEN

3.1. Yleisestä talousarviosta varainhoitovuonna suoritetut maksut

Maksusuorituksia koskevien yksityiskohtaisten sääntöjen oikeusperustat esitetään liitteessä olevassa 1 jaksossa.

Talousarvion kurinalaisuudesta 26. syyskuuta 2000 annetussa neuvoston asetuksessa (EY) N:o 2040/2000 (EYVL L 244, 29.9.2000, s. 27) säädetään, että yleiseen talousarvioon voidaan muodostaa varaus luottoja ja lainatakauksia varten. Vuonna 2005 kyseiseen varaukseen oli myönnetty 223 miljoonan euron määrärahat, joilla oli tarkoitus kartuttaa rahastoa.

Edellä mainittujen oikeusperustojen nojalla budjettivallan käyttäjä hyväksyi vuonna 2005 yhden rahaston kartuttamiseen tarkoitetun määrärahasiirron, jonka kokonaismäärä oli 140 110 000,00 euroa.

- Määrärahasiirto nro DEC 11/2005[3]: 140 110 000,00 euroa. Tämä siirto tehtiin rahaston kartuttamiseksi, ja se perustui neuvoston 22. joulukuuta 1999, 6. marraskuuta 2001 ja 22. joulukuuta 2004 tekemiin päätöksiin sekä komission päätökseen K(2004) 2817/3, jotka ovat asetuksen liitteessä säädettyjen järjestelyjen mukaisia.

Tätä siirtoa koskevat päätökset esitetään liitteessä olevassa 1 jaksossa.

Määrärahasiirto suoritettiin 15. heinäkuuta 2005 kompensaatiojärjestelmässä rahastosta palautettua ylijäämää (187 130 000,00 euroa) vastaan.

Komissio hyväksyi 12. huhtikuuta 2005 ehdotuksen neuvoston asetukseksi takuurahaston perustamisesta ulkosuhteisiin liittyville hankkeille annetun asetuksen (EY, Euratom) N:o 2728/94 muuttamisesta[4], jolla muutetaan rahaston rahoittamista koskevia sääntöjä. Ehdotuksen päätavoitteena on lisätä talousarviovarojen käytön tehokkuutta. Ehdotuksen mukaan rahastoa rahoitettaisiin jälkikäteen, ja rahoitus perustuisi myönnettyjen lainatakausten toteutuneisiin määriin. Neuvosto ei ollut vielä hyväksynyt komission ehdotusta tätä kertomusta laadittaessa.

Vuosien 2007–2013 rahoitusnäkymistä annetun komission tiedonannon[5] mukaan rahaston käytettävissä olevaa rahoitusta ei teoriassa rajoiteta tulevaisuudessa[6] budjettimekanismilla, sillä rahaston rahoitus toteutetaan otsakkeeseen 4 (ulkosuhteet) kuuluvasta budjettikohdasta eikä erityisvarauksen kautta kuten nykyisin.

3.2. Rahaston rahoitusomaisuuden sijoittamisesta saadut korot

Rahaston rahoitusomaisuus on sijoitettu niiden varainhoitoperiaatteiden mukaan, joista määrätään 23. ja 25. marraskuuta 1994 allekirjoitetun Euroopan yhteisön ja EIP:n yleissopimuksen liitteessä, sellaisena kuin se on muutettuna 17. ja 23. syyskuuta 1996 tehdyllä täydennyksellä N:o 1 sekä 26. huhtikuuta ja 8. toukokuuta 2002 tehdyllä täydennyksellä N:o 2. Täydennyksellä N:o 2 muutettiin vuonna 2002 sijoitusperiaatteita, jotta saataisiin korjattua ylilikviditeettiä, joka oli ylittänyt 50 prosenttia rahoitusomaisuudesta ja joka rajoitti rahaston tuottoa. Lyhytaikaisen likviditeetin säilyttämiseen soveltuvia instrumentteja laajennettiin noudattaen rajoitusta, jonka mukaan vähintään kolmasosa varoista on sijoitettava lyhytaikaisiin sijoituksiin (enintään yksi vuosi). Niissä otetaan nyttemmin huomioon vaihtuvakorkoiset arvopaperit erääntymisajasta riippumatta sekä kiinteäkorkoiset arvopaperit, joiden jäljellä oleva erääntymisaika on enintään vuoden, alkuperäisestä erääntymisajasta riippumatta. Kiinteäkorkoiset arvopaperit ovat lunastettavissa 100 prosenttiin nimellisarvosta erääntymispäivänä, kun taas vaihtuvakorkoiset arvopaperit voidaan milloin tahansa myydä lähes 100 prosentin hintaan riippumatta niiden jäljellä olevasta erääntymisajasta. Jotta säilytetään tasapaino niiden instrumenttien välillä, joiden likviditeetti on varmistettu, vähintään 18 prosenttia (joka vastaa kaksinkertaista rahoitusastetta) pidetään rahamarkkinasijoituksina, erityisesti pankkitalletuksina. Uusi rakenne paransi rahaston tuottoa ja piti samalla yllä varovaisuusperiaatteen mukaista likviditeettitasoa.

Vuonna 2005 otettiin käyttöön pitkäaikaisia sijoituksia koskeva asteittainen lähestymistapa, jonka tavoitteena on panna täytäntöön jakotavoite eli jakaa sijoitukset tasapuolisesti kahden ja kymmenen vuoden erääntymisaikojen kesken. Tästä syystä korot on vahvistettu tasoille (”entry points”), jotka kannustavat pitkäaikaisia sijoituksia sellaisiin erääntymisaikoihin, joiden tavoitesummia ei ole saavutettu. Vuonna 2005 ei ole saavutettu kaikkia tasoja, minkä vuoksi jakotavoite pannaan lopullisesti täytäntöön vuonna 2006.

Komission ja EIP:n yhteisellä sopimuksella on laadittu luettelo pankeista, joihin talletuksia voidaan tehdä. Alkuperäistä luetteloa on jouduttu tarkistamaan säännöllisin väliajoin, koska talletuspankkien luokitukset muuttuvat. Suurin osa kyseisistä pankeista kuuluu euron selvitysjärjestelmään. Niiden Moody's-luokitus on vähintään A1 pitkällä aikavälillä ja P1 lyhyellä aikavälillä tai vastaava Standard & Poors- tai Fitch-luokitus. Näihin pankkeihin tehtävissä sijoituksissa sovelletaan sääntöjä, joiden tarkoituksena on turvata hyvä tuotto ja riskien hajauttaminen.

Vuonna 2005 rahavarat, rahaston avistatilit ja arvopaperisijoitukset tuottivat korkoja yhteensä 50 439 477,94 euroa. Nämä korot jakautuivat seuraavasti:

- Talletukset ja avistatilit: 6 280 520,69 euroa. Kyseessä on tilanne 31. joulukuuta 2005, ja määrässä on mukana pankkitalletusten muodossa tehdyistä sijoituksista saadut korot (5 907 583,42 euroa) ja vuonna 2005 kertyneiden korkojen muutos (203 864,22 euroa). Avistatilien osuus oli 37 503,59 euroa, joka sisältää avistatilille kirjatut korot. Yritystodistusten osuus saaduista koroista 31. joulukuuta 2005 oli 160 016,91 euroa, ja vuonna 2005 kertyneiden korkojen muutos oli 28 447,45 euroa.

- Arvopaperisalkku: 44 158 957,25 euroa. Lukuun sisältyvät 31. tammikuuta 2005 mennessä arvopapereista kertyneet korot (48 997 994,99 euroa) ja kertyneiden korkojen muutos (1 961 071,32 euroa). Arvopaperisijoitusten korot kertyvät arvopaperimuodossa tehdyistä sijoituksista, joihin sovelletaan sen yleissopimuksen sijoitusperiaatteita, jolla EIP valtuutettiin toimimaan rahaston varainhoitajana. Näistä tuloista on kuitenkin vähennettävä varainhoitovuodelle kohdistettavaa hankinta-arvon ja lunastusarvon erotusta vastaava 2 877 966,42 euron erä, joka suhteutetaan salkussa olevien arvopapereiden jäljellä olevaan erääntymisaikaan (vastaa jaksotettua preemiota tai hinnanalennusta, joka on kirjattu tuloslaskelmaan).

Korkotuotot esitetään varainhoitovuoden tuloksessa.

3.3. Maksuvelvoitteensa laiminlyöneiltä velallisilta perityt suoritukset

Vuonna 2005 ei peritty takaisin mitään suorituksia. Rahaston perittävänä on edelleen 1 448 433,44 Yhdysvaltain dollarin suuruinen määrä, joka liittyy maksamattomaan sakkokorkoon.

4. RAHASTON VAROJEN KÄYTTÖ

4.1. Viivästyneiden erien suorittaminen

Rahastosta ei maksettu viivästyneitä eriä vuonna 2005.

4.2. EIP:n palkkio

Yleissopimuksen toisessa täydennyksessä, joka allekirjoitettiin 26. huhtikuuta ja 8. toukokuuta 2002, määrätään, että pankin palkkio määräytyy soveltamalla rahaston rahoitusomaisuuden kuhunkin erään alenevaa vuosipalkkioprosenttia. Palkkio lasketaan rahaston varojen keskimääräisestä arvosta.

Vuonna 2005 EIP:n palkkio vahvistettiin 702 497,47 euroksi, joka sisällytettiin tuloslaskelmaan ja kirjattiin taseen vastattaviin siirtovelkana. Palkkio maksetaan EIP:lle vuoden 2006 ensimmäisen neljänneksen aikana.

[1] SEK(2006) 891.

[2] Muutetussa asetuksessa säädetään, että rahaston kattamat toimet jäsenyyteen valmistautuvien maiden hyväksi pysyvät unioniin liittymisen jälkeenkin yhteisöjen takauksen piirissä. Ne eivät kuitenkaan enää liittymispäivän jälkeen ole ulkosuhteisiin liittyviä hankkeita, vaan ne katetaan rahaston sijaan suoraan Euroopan unionin yleisestä talousarviosta.

[3] SEK(2005) 479 lopullinen.

[4] KOM(2005) 130.

[5] KOM(2004) 487, 14.7.2004.

[6] Talousarvion kurinalaisuus kuitenkin varmistetaan, koska- makrotaloudellisiin tarkoituksiin myönnettävät lainat edellyttävät neuvoston päätöksiä;- Euratomin ja EIP:n takaamat lainat edellyttävät neuvoston hyväksymiä monivuotisia enimmäismääriä.